Pakuotės lapelis: informacija vartotojui

Halixol 30 mg tabletės
Ambroksolio hidrochloridas

Atidžiai perskaitykite visą šį lapelį prieš pradėdami vartoti vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu po 3 dienų Jūsų savijauta nepagerėjo arba net pablogėjo, kreipkitės į gydytoją.


Apie ką rašoma šiame lapelyje?
1.	Kas yra Halixol ir kam jis vartojamas
2.	Kas žinotina prieš vartojant Halixol
3.	Kaip vartoti Halixol
4.	Galimas šalutinis poveikis
5.	Kaip laikyti Halixol
6.	Pakuotės turinys ir kita informacija


1.	Kas yra Halixol ir kam jis vartojamas

Halixol tabletės vartojamos gleivių skystinimui sergant ūminėmis ar lėtinėmis kvėpavimo takų spindį siaurinančiomis ligomis, pvz., bronchų astma, bronchitu, bronchektazija, kurių metu būna per daug tirštų gleivių ir skreplių.

Šis vaistas nelengvina sauso kosulio.


2.	Kas žinotina prieš vartojant Halixol

Halixol vartoti negalima:
-	jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje);
-	jeigu sergate opine virškinimo trakto liga.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Halixol.
· jeigu sutrikusi bronchų motorika ir padidėjusi gleivių sekrecija, pvz., dėl retai pasireiškiančio piktybinio ciliarinio sindromo (tokiu atveju kvėpavimo takuose greičiau galimas sekreto sąstovis);
· jeigu yra inkstų ar sunkus kepenų veiklos sutrikimas, Halixol galima vartoti tik gydytojo leidimu;

Nustatyti sunkių odos reakcijų, susijusių su ambroksolio hidrochlorido vartojimu, atvejai. Jeigu Jums pasireiškė odos išbėrimas (įskaitant gleivinės, pvz., burnos, gerklės, nosies, akių, lyties organų, pažeidimus), nedelsdami nutraukite ambroksolio hidrochlorido vartojimą ir kreipkitės į gydytoją.

Kiti vaistai ir Halixol
Jeigu vartojate ar neseniai vartojote kitų vaistų arba dėl to nesate tikri, pasakykite gydytojui arba vaistininkui.

Kartu su kosulį slopinančiais preparatais ambroksolio hidrochlorido vartoti nerekomenduojama
Kartu su ambroksolio hidrochloridu vartojamų antibiotikų (amoksicilino, cefuroksimo, eritromicino)
koncentracija bronchų ir plaučių liaukų sekrete bei skrepliuose būna didesnė

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.
Nėštumo metu, ypač pirmųjų trijų mėnesių laikotarpiu, Halixol vartoti nerekomenduojama.
Krūtimi maitinančioms motinoms Halixol vartoti nerekomenduojama, kadangi ambroksolio hidrochlorido išsiskiria su motinos pienu.

Vairavimas ir mechanizmų valdymas
Rinkodaros stebėsenos duomenys poveikio gebėjimui vairuoti ir valdyti mechanizmus nerodo.

Halixol sudėtyje yra laktozės ir natrio
Kiekvienoje tabletėje yra 84 mg laktozės. Jeigu gydytojas Jums yra sakęs, kad Jūs netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto vienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Halixol

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė yra:

Suaugusiems žmonėms ir vyresniems kaip 12 metų vaikams.
Rekomenduojama paros dozė po 1 tabletę 3 kartus per parą.

Vaikams ir paaugliams
Rekomenduojama dozė 6 – 12 metų vaikams yra ½ tabletės 2–3 kartus per parą.
Halixol vartoti vaikams jaunesniems nei 6 metai nerekomenduojama, kadangi vaisto sudėtyje yra per didelis veikliosios medžiagos kiekis.

Vaisto reikėtų vartoti po valgio, gausiai užgeriant skysčiu. Gydymo metu vartojant daug skysčių, sustiprėja gleives skystinantis vaisto poveikis.

Jeigu ūminės kvėpavimo sistemos ligos simptomai gydymo metu nelengvėja arba sunkėja, turite kreiptis į savo gydytoją.

Jeigu manote, kad Halixol veikia per stipriai arba per silpnai, kreipkitės į gydytoją arba vaistininką.

Ką daryti pavartojus per didelę Halixol dozę
Jeigu išgersite daugiau Halixol negu reikia, turite kreiptis į savo gydytoją arba vaistininką patarimo.
Apie specifinius perdozavimo simptomus žmogui iki šiol pranešimų negauta. Remiantis pranešimais
apie atsitiktinį perdozavimą ir (arba) vartojimo klaidas, stebėti simptomai atitinka rekomenduojamos
Halixol dozės sukeliamą žinomą šalutinį poveikį. Gali prireikti simptominio gydymo..

Pamiršus pavartoti Halixol
Jeigu įprastiniu laiku dozę suvartoti pamiršite, vartokite ją tuoj pat, kai tik prisiminsite, o toliau vaisto
vartokite įprastine tvarka. Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Toliau išvardytas šalutinis poveikis pastebėtas pacientams, vartojantiems ambroksolio:

Dažnas: gali pasireikšti ne dagiau kaip 1 iš 10 žmonių
skonio pojūčio pokyčiai, ryklės tirpulys (hipoestezija), pykinimas, burnos tirpulys (hipoestezija.)

Nedažnas: gali pasireikšti ne daugiau kaip 1 iš 100 žmonių
viduriavimas, vėmimas, dispepsija, burnos džiūvimas, pilvo skausmas.

Retas: gali pasireikšti ne daugiau kaip 1 iš 1000 žmonių
Padidėjusio jautrumo reakcijos, išbėrimas, dilgėlinė. Sekreto tekėjimas iš nosies, seilėtekis, rėmuo.

Dažnis nežinomas: dažnis negali būti įvertintas pagal turimus duomenis
gerklės džiūvimas, anafilaksinės reakcijos, įskaitant anafilaksinį šoką, angioneurozinę edemą (greitai besivystantį odos, gleivinės, po oda ar gleivine esančių audinių tinimą) ir niežėjimą.
Sunkios nepageidaujamos poodinės reakcijos (įskaitant daugiaformę eritemą, Stivenso-Džonsono
sindromą / toksinę epidermio nekrolizę ir ūminę generalizuotą egzanteminę pustuliozę).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Halixol

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 30 C temperatūroje. 
Lizdines plokšteles laikyti išorinėje dėžutėje, kad vaistas būtų apsaugotas nuo šviesos.

Ant pakuotės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Halixol sudėtis
-	Veiklioji medžiaga yra ambroksolio hidrochloridas. Kiekvienoje tabletėje yra 30 mg ambroksolio hidrochlorido.
-	Pagalbinės medžiagos yra magnio stearatas, povidonas, karboksimetilkrakmolo A natrio druska, mikrokristalinė celiuliozė, laktozė monohidratas.

Halixol išvaizda ir kiekis pakuotėje
Tabletės yra baltos arba balkšvos, apvalios, nuožulniais kraštais. Vienoje tabletės pusėje yra dalijimo įranta, kitoje tabletės pusėje – užrašas „E“ ir „231“.
Tabletę galima padalyti į  lygias dozes.

Kartono dėžutėje yra dvi PVC/PVdC/Al lizdinės plokštelės, kuriose yra po 10 tablečių.

Registruotojas ir gamintojas

Registruotojas
Egis Pharmaceuticals PLC
1106 Budapest, Keresztúri út. 30-38
Vengrija

Gamintojas
Egis Pharmaceuticals PLC
1165 Budapest, Bökényföldi út. 118-120
Vengrija

Jeigu apie šį vaistą norite sužinoti daugiau, kreipkitės į vietinį registruotojo atstovą.

Egis Pharmaceuticals PLC atstovybė
Latvių g. 11-2
LT-08123 Vilnius
Tel. (8 5) 231 4658

Šis pakuotės lapelis paskutinį kartą peržiūrėtas 2021-05-31.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt.

